CELEX: 32014R0277
Language: lt
Date: 2014-03-19 00:00:00
Title: 2014 m. kovo 19 d. Komisijos įgyvendinimo reglamentas (ES) Nr. 277/2014, kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Slovėnijos teritoriniuose vandenyse „volantinos“ tipo tralais

20.3.2014   
            
            
               LT
            
            
               Europos Sąjungos oficialusis leidinys
            
            
               L 82/1
            
         
      KOMISIJOS ĮGYVENDINIMO REGLAMENTAS (ES) Nr. 277/2014
   2014 m. kovo 19 d.
   kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų žvejojant Slovėnijos teritoriniuose vandenyse „volantinos“ tipo tralais
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (1), ypač į jo 13 straipsnio 5 dalį,
   kadangi:
   
               (1)
            
            
               Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m izobatos, kur tas gylis yra pasiekiamas trumpesniu atstumu nuo kranto;
            
         
               (2)
            
            
               valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 1 dalies, jei įvykdomos 13 straipsnio 5 ir 9 dalyse nustatytos sąlygos;
            
         
               (3)
            
            
               2013 m. vasario 8 d. Komisija gavo Slovėnijos prašymą leisti taikyti nukrypti nuo to reglamento 13 straipsnio 1 dalies pirmos pastraipos leidžiančią nuostatą, kad būtų galima naudoti „volantinos“ tipo tralus Slovėnijos teritoriniuose vandenyse 1,5–3 jūrmylių atstumu nuo kranto mažesniame negu 50 metrų gylyje;
            
         
               (4)
            
            
               prašymas pateiktas dėl laivų, kurie žvejybos veiklą vykdo daugiau kaip penkerius metus vadovaudamiesi Slovėnijos 2014 m. vasario 13 d. (2) pagal Reglamento (EB) Nr. 1967/2006 19 straipsnio 2 dalį priimtu valdymo planu. Tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;
            
         
               (5)
            
            
               valdymo plane užtikrinama, kad žvejybos pastangų didinti neplanuojama, nes žvejybos leidimai bus išduoti tik nurodytiems 12 laivų ir juose bus numatytos bendros pastangos – 178 registrinės tonos, kurias sužvejoti Slovėnija jiems jau yra leidusi;
            
         
               (6)
            
            
               Slovėnija pateikė naujausią mokslinį ir techninį tokių nukrypti leidžiančių nuostatų pagrindimą;
            
         
               (7)
            
            
               Žuvininkystės mokslo, technikos ir ekonomikos komitetas (STECF) 2013 m. balandžio 8–12 d. plenarinėje sesijoje įvertino Slovėnijos prašymą leisti taikyti nukrypti leidžiančią nuostatą ir susijusį valdymo plano projektą;
            
         
               (8)
            
            
               nukrypti leidžianti nuostata, kurią Slovėnija prašo leisti taikyti, atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;
            
         
               (9)
            
            
               visų pirma yra konkrečių geografinių apribojimų – Slovėnijos teritoriniai vandenys nesiekia 50 metrų gylio. Todėl dabar dugniniai tralai, įskaitant „volantinos“ tipo tralus, naudojami didesniu negu 3 jūrmylių atstumu nuo kranto, kur žvejybos plotai yra riboti dėl komercinės laivybos maršrutams skirtos zonos;
            
         
               (10)
            
            
               žvejybos „volantinos“ tipo tralais negalima vykdyti kitais žvejybos įrankiais, jos poveikis jūros aplinkai, įskaitant saugomas buveines, nereikšmingas ir netrukdo žvejybai kitais žvejybos įrankiais, kurie nėra priskiriami prie tralų, gaubiamųjų tinklų arba panašių traukiamųjų tinklų;
            
         
               (11)
            
            
               nukrypti leidžianti nuostata, kurią Slovėnija prašo taikyti, būtų taikoma ribotam laivų skaičiui – 12 laivų. Šių laivų registracijos numeriai nurodyti valdymo plane;
            
         
               (12)
            
            
               atitinkama žvejybos veikla atitinka Reglamento (EB) Nr. 1967/2006 4 straipsnio, 8 straipsnio 1 dalies h punkto ir 9 straipsnio 3 dalies reikalavimus. „Volantinos“ tipo tralų veikla reguliuojama Slovėnijos valdymo planu siekiant užtikrinti, kad sužvejojamas Reglamento (EB) Nr. 1967/2006 III priede nurodytų rūšių žuvų kiekis būtų labai mažas;
            
         
               (13)
            
            
               „volantinos“ tipo tralais galvakojai moliuskai nežvejojami;
            
         
               (14)
            
            
               į Slovėnijos valdymo planą įtrauktos žvejybos veiklos stebėjimo priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje ir Tarybos reglamento (EB) Nr. 1224/2009 (3) 14 ir 15 straipsniuose;
            
         
               (15)
            
            
               todėl prašymas leisti taikyti nukrypti leidžiančią nuostatą turėtų būti patenkintas;
            
         
               (16)
            
            
               Slovėnija turėtų laiku ir laikydamasi savo valdymo plane numatyto stebėjimo plano pateikti Komisijai ataskaitą;
            
         
               (17)
            
            
               reikėtų numatyti, kad nukrypti leidžiančios nuostatos galiojimo trukmė bus ribota, kad tuo atveju, jei, Komisijai pateiktos ataskaitos duomenimis, naudojamų išteklių apsaugos būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, kuria remiantis būtų tobulinamas valdymo planas;
            
         
               (18)
            
            
               šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Nukrypti leidžianti nuostata
   Reglamento (EB) Nr. 1967/2006 13 straipsnio 1 dalis netaikoma Slovėnijos teritoriniuose vandenyse 1,5–3 jūrmylių atstumu nuo kranto, nepriklausomai nuo jų gylio, žvejojant „volantinos“ tipo tralais, kuriuos naudoja laivai:
   
               a)
            
            
               kurių registracijos numeris nurodytas Slovėnijos valdymo plane;
            
         
               b)
            
            
               kurie žvejybos veiklą vykdo daugiau kaip penkerius metus ir neplanuoja didinti žvejybos pastangų; ir
            
         
               c)
            
            
               kurie turi žvejybos leidimą ir kuriems taikomas pagal Reglamento (EB) Nr. 1967/2006 19 straipsnio 2 dalį Slovėnijos priimtas valdymo planas.
            
         2 straipsnis
   Stebėjimo planas ir ataskaitų teikimas
   Slovėnija per trejus metus nuo šio reglamento įsigaliojimo Komisijai pateikia ataskaitą, parengtą pagal 1 straipsnio c dalyje nurodytame valdymo plane nustatytą stebėjimo planą.
   3 straipsnis
   Įsigaliojimas ir taikymo laikotarpis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis galioja iki 2017 m. kovo 23 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 19 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 36, 2007 2 8, p. 6.
   
      (2)  2014 m. vasario 13 d. Sprendimas Nr. 34200–2/2014/4.
   
      (3)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).